กบข.ห่วงข้าราชการลาออก
กบข.แนะข้าราชการคิดให้รอบคอบก่อนตัดสินใจลาออกจากกองทุน กลับไปรับบำนาญหลังเกษียณ
3 ม.ค. 2558

กบข.แนะข้าราชการคิดให้รอบคอบก่อนตัดสินใจลาออกจากกองทุน กลับไปรับบำนาญหลังเกษียณ
นายสมบัติ นราวุฒิชัย เลขาธิการกองทุนบำเหน็จบำนาญข้าราชการ (กบข.) เปิดเผยว่า ภายหลังจากรัฐบาลแก้ไขพระราชบัญญัติ (พ.ร.บ.) บำเหน็จบำนาญข้าราชการ พ.ศ. 2494 เปิดให้ข้าราชการสามารถขอกลับไปใช้สิทธิรับบำเหน็จบำนาญได้ตามเดิม ซึ่งมีผลบังคับใช้ตั้งแต่วันที่ 13 ธ.ค. 2557 ถึง 30 มิ.ย. 2558 ทาง กบข.ได้ทยอยส่งหนังสือไปให้ข้าราชการแล้วประมาณ 1 ล้านราย
“เราต้องการให้ข้าราชการตัดสินใจให้รอบคอบหลังจากเห็นตัวอย่างข้าราชการ 10 ราย ได้ตัดสินใจกลับไปรับบำนาญแต่เมื่อพบว่าเมื่อออกเกษียณอายุราชการจะได้รับบำนาญและเงินก้อนประมาณ 7 แสนบาทถึง 1 ล้านบาท จึงต้องการกลับไปเข้าเป็นสมาชิก กบข.เหมือนเดิม แต่ไม่สามารถดำเนินการได้ เพราะกฎหมายกำหนดไว้ห้ามเปลี่ยนใจ เมื่อได้ตัดสินใจออกจากสมาชิก กบข.แล้ว จึงต้องการแนะนำให้ข้าราชการสมาชิก กบข.ตัดสินใจให้รอบคอบ” เลขาธิการ กบข. กล่าว
ทั้งนี้ ผู้ได้รับประโยชน์ดีที่สุด คือ กลุ่มข้าราชการที่มีอายุราชการตั้งแต่ 40-50 ปี ซึ่งจะเป็นกลุ่มข้าราชการทหาร ตำรวจ เพราะนับอายุราชการตั้งแต่ศึกษาเป็นนักเรียนทหาร ตำรวจ และเป็นกลุ่มที่ได้รับอายุราชการทวีคูณจากกรณีไปรับราชการในถิ่นทุรกันดาร
“หากคำนวณแล้วได้รับเงินเดือนบำนาญเพิ่มจากเดิม 1.5 หมื่นบาท/เดือน นับว่าคุ้มในการกลับไปรับบำนาญ แต่หากได้รับเงินบำนาญเพิ่มเพียงไม่กี่พันบาท ต้องการให้คิดอย่างรอบคอบ ยืนยันว่าการแก้ไขกฎหมาย กบข.ไม่ได้เป็นการเอาใจข้าราชการทหาร ซึ่งเป็นกลุ่มที่ได้รับประโยชน์สูงกว่าราชการกลุ่มอื่น แต่เป็นการสานต่อการดำเนินการของราชการชุดที่ผ่านมา และกลุ่มข้าราชการตำรวจที่มีอายุราชการทวีคูณจำนวนมากยังได้รับประโยชน์สูงเช่นกัน” นายสมบัติ กล่าว
เลขาธิการ กบข. กล่าวต่อไปว่า ผลตอบแทนของกองทุน กบข.ในปี 2557 แม้หุ้นตกนับร้อยจุด แต่กองทุน กบข.ยังให้ผลตอบแทนมากกว่า 6% และยังสูงกว่าดอกเบี้ยเงินฝาก 4% จากปัจจุบันอัตราดอกเบี้ยเงินฝาก 1.75% เมื่อหักอัตราเงินเฟ้อแล้ว
สำหรับแนวทางการลงทุนเพื่อหาผลตอบแทน เพื่อเรียกความมั่นใจให้กับสมาชิกกองทุน กบข. นายสมบัติ ยืนยันว่า ผลตอบแทนเข้ากองทุนจะสูงกว่าอัตราเงินเฟ้อ 3% ในส่วนของปีนี้ คาดว่าผลิตภัณฑ์มวลรวมในประเทศ (จีดีพี) ขยายตัวประมาณ 3-4.5% บริษัทจดทะเบียนน่าจะทำกำไรได้สูงกว่า 10% โดยกำชับให้ทีมพิจารณาแผนการลงทุนตัดสินใจลงทุนในด้านต่างๆ อย่างรอบคอบ เพื่อดูแลสมาชิกกองทุน กบข.